Ego Robertus, Dei gratia Cabilonensis episcopus, notum facio tam presentibus quam futuris quod Guido, prepositus de Orsenz, vendidit domui Cistercii et fratribus ejusdem domus pratum de La Claie pro XXti libris stephanensium et uno sextario frumenti. Et ne de ampliori valentia aliquando posset calumpnia moveri quicquid amplius valebat vel in posterum valere poterit. Idem pratum totum in elemosinam predicte domui et fratribus in perpetuum possidendum donavit. Promisit etiam hoc totum se fideliter salvare et garantire contra omnes homines qui super hoc aliquam molestiam vel dampnum predictis fratribus voluerint inferre. Hujus autem rei testes sunt Seguinus, archidiaconus Trenorcensis , Radulphus, canonicus Cabilonensis, magister Hugo, cancellarius meus, Hugo, sacerdos de Sancto Marcello, Filebertus de Verduno, capellanus, Robertus, cellarius, et Dominicus, conversus Cistercii. Ego vero ad petitionem ipsius venditionem hanc et donationem approbo, et presentem cartam sigilli mei inpressione confirmo. Actum anno Domini Mo CCo IIIIo, octavo idus julii.